1. melléklet a 8/2025. (I.29.) határozathoz

**Feladatellátási szerződés**

amely létrejött egyrészről **Mór Városi Önkormányzat** (székhelye: 8060 Mór, Szent István tér 6., adószáma: 15727220-2-07, képviseli Fenyves Péter polgármester) - *a továbbiakban: Önkormányzat* –,

másrészről

**Székesfehérvári Egyházmegyei Karitász** (székhely: 8000 Székesfehérvár, Lövölde út 28/A., adószáma: 18501678-1-07, képviseli dr. Sinkovicsné Máté Hortenzia Éva egyházmegyei karitász igazgató) - *a továbbiakban: Fenntartó* –

között

Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a. pontjában, valamint a szociális igazgatásról és szociális ellátásokról szóló 1993. évi III. törvény (a továbbiakban: Sztv.) 57. § (1) bekezdés j) pontja, 65/F. § (1) bekezdés b) pontja és a 86.§ (2) bekezdés c) pontja alapján, a szenvedélybetegek nappali ellátása biztosításának törvényi kötelezettsége teljesítése érdekében

az alábbi tartalommal:

I.

1. Az Önkormányzat Mór Városi Önkormányzat Képviselő-testületének …../2025. (I.29.) számú, valamint a Fenntartó ezzel egyező döntése alapján a szerződő felek az Sztv. által meghatározott szenvedélybetegek nappali ellátása biztosítása érdekében feladatellátási szerződést kötnek.
2. A felek vállalják az együttműködés zavartalan biztosítása érdekében, hogy szükség esetén egyeztetnek, ahol
	* + az Önkormányzatot a polgármester, operatív ügyekben a Móri Polgármesteri Hivatal Közigazgatási és Szociális Iroda vezetője,
		+ a Fenntartót dr. Sinkovicsné Máté Hortenzia Éva egyházmegyei karitász igazgató, operatív ügyekben a Rév Szenvedélybeteg-segítő Ambulancia vezetője, Farnas István Géza intézményvezető képviseli.

II.

A jelen ellátási szerződés keretében:

1. A Fenntartó szenvedélybetegek nappali ellátását nyújtja az Sztv-ben szabályozottak szerint Mór városban lakó- vagy tartózkodási hellyel rendelkező, az ellátást önkéntesen igénylők számára, 8 férőhelyszám erejéig.
2. A Fenntartó a feladatellátás során betartja, illetve betartatja az Sztv., valamint a végrehajtásra kiadott jogszabályokban rögzített rendelkezéseket és szakmai követelményeket.
3. A Fenntartó a szenvedélybetegek nappali ellátása működtetését saját fenntartású intézménye, a **Rév Szenvedélybeteg-segítő Ambulancia** (*a továbbiakban: Szolgáltató*) szervezeti keretén belül biztosítja, amelyet Önkormányzat jelen megállapodás aláírásával elfogad.
4. A feladatellátásra igényelhető állami támogatást a Fenntartó jogosult igényelni és felhasználni.
5. A Fenntartó kijelenti, hogy ismeri, és eleget tesz a feladatellátással kapcsolatos nyilvántartási, adatkezelési és adatvédelmi kötelezettségének.

III.

A jelen ellátási szerződés keretében az Önkormányzat:

1. A II. fejezet 1-2. pontjában foglalt feladatok ellátásával megbízza a Fenntartót.
2. Az Önkormányzat a feladatok ellátásához segítséget nyújt, a munkavégzéshez és a külön jogszabályokban meghatározott adatszolgáltatáshoz és statisztikai adatgyűjtéshez szükséges információkat biztosítja.
3. Mór város területén a szociális és a család- és gyermekjóléti szolgálati feladatokat ellátó intézmények, a Móri Többcélú Kistérségi Társulás Hajléktalanok Átmeneti Szállása (*a továbbiakban: HÁSZ*) és a Szociális Alapszolgáltatási Központ (*a továbbiakban: SZAK*) munkatársai szükség esetén együttműködnek a feladat ellátásában.

IV.

A felek közötti kapcsolattartás:

1. Szolgáltató a tevékenység során az ellátás igénybevételének szabályait betartva rendszeresen kapcsolatot tart az Önkormányzattal, a HÁSZ-szal és a SZAK-kal.

V.

1. Szerződő felek a jelen szerződést 2025. február 1. napjától határozatlan időtartamra kötik. A szerződés megszűnése esetén a szociális alapszolgáltatás ellátási kötelezettsége az Önkormányzatra száll vissza.
2. A felek a jelen ellátási szerződést írásban, 90 napos felmondási idő mellett, a naptári év végével mondhatják fel.
3. Azonnali hatályú felmondásnak van helye, ha
	1. bármely fél jelen szerződést súlyosan megszegi,
	2. a Fenntartó a szerződésben vállalt kötelezettségeit felszólítás ellenére ismételten nem teljesíti,
	3. a Szolgáltató működési engedélyét visszavonják.
4. Jelen szerződés megszűnik, ha a felek közös megegyezéssel megszüntetik.
5. Szerződésszegésből eredő károkért a felek a Polgári Törvénykönyvről szóló 2013. évi V. törvény (a továbbiakban: Ptk.) szerint felelnek.
6. Felek a szerződést a helyben szokásos módon közzéteszik.
7. Jelen szerződésben nem szabályozott egyéb kérdésekben a Ptk. szabályai irányadók.
8. Felek a szerződést a szükséges egyeztetések lefolytatása után, mint akaratukkal egyezőt jóváhagyólag aláírják.

Mór, 2025. …………….. Székesfehérvár,…………………….

**Mór Városi Önkormányzat**  **Székesfehérvári Egyházmegyei Karitász**

 képviseli képviseli

Fenyves Péter dr. Sinkovicsné Máté Hortenzia Éva

 polgármester Székesfehérvári Egyházmegyei Karitász igazgató